Ruotsin pelimonopolia ehdotetaan lakkautettavaksi, ja tilalle ehdotetaan lisenssijärjestelmää. Selvitysmies antoi tänään ehdotuksen, jossa ehdotetaan tiukennuksia pelin järjestämisen ehtoihin ja 18 prosentin veroa pelien tuotoille.

Taustalla on se, että ulkomaiset nettikasinot ja peliyhtiöt valtaavat yhä suuremman osan markkinoista.

Ruotsalaisten peliyhtiöiden liikevaihto oli viime vuonna 17 miljardia kruunua (vajaat 1,8 miljardia euroa), ulkomaisten arvioitiin olleen 5,1 miljardia kruunua. Ulkomaisten yhtiöiden siivu kasvoi viime vuonna 16 prosenttia edellisvuodesta, kotimaisten kaksi prosenttia.

– Toivomme, että muut uudistuksen ehdot ovat kohtuullisia. Siinä tapauksessa haemme lisenssiä, sanoi peliyhtiö Betssonin viestintäjohtaja Pia Rosin.

Betsson, Unibet ja muut ulkomaiset peliyhtiöt vastustavat pelien hintojen sääntelyä ja rajoituksia tarjottaviin tuotteisiin.

Pelejä valvovaa Lotteri-inspektionen-virastoa johtavalta Hallstedtilta odotetaan esityksiä siitä, miten aggressiivista markkinointia rajoitettaisiin kuluttajien ja peliriippuvaisten suojaamiseksi. Lisäksi hänen on määrä selvittää valtion roolia ja pelitulojen käyttöä yleishyödyllisiin tarkoituksiin.

Ruotsalaiset kotitaloudet käyttävät valvovan viraston raportin mukaan vuodessa keskimäärin 2,3 prosenttia käytettävissä olevista tuloistaan säädeltyihin peleihin, mikä vastaa 5 900:aa kruunua täysi-ikäistä kansalaista kohti.

Ruotsin naapurimaista Suomi ja Norja ovat säilyttäneet pelimonopolinsa. Suomessa kolme valtiollista peliyhtiötä yhdistettiin vuodenvaihteessa yhdeksi Veikkaus-yhtiöksi. Tanska on siirtynyt lisenssimalliin jo aiemmin ja perii luvan saaneilta peliyhtiöiltä 20 prosentin veron.

https://www.lotteriinspektionen.se/globalassets/dokument/informationsdokument/spelmarknadens-utveckling-i-sverige-och-internationellt-2016-trycksak.pdf

STT